Seksuele oortreders se lot bespreek | Netwerk24
Seksuele oortreders se lot bespreek
Kastreer seksuele oortreders om die kultuur van verkragting in Suid-Afrika stop te sit.
Dít is een van Suid-Afrikaners se aanbevelings vir die Wysigingswetsontwerp op die Strafreg: Seksuele Misdrywe en Verwante Aangeleenthede.
Dié wysigingswetsontwerp is op 10 November bespreek toe verslag oor die publiek se aanbevelings gedoen is.
Llewellyn Prince berig dat in 'n aanbeveling van 'n lid van die publiek die mediese kastrasie van seksoortreders wat hulle herhaaldelik aan misdaad skuldig maak, voorgestel word. Die vraag is egter gevra of so 'n straf 'n doeltreffende afskrikmiddel is, en daar is beklemtoon dat dit nie net mans is wat seksuele oortredings pleeg nie.
Oor "korrektiewe verkragting" en seksuele geweld teen lede van die LGBT+-gemeenskap, is aanbeveel dat dit as haatmisdade gedefinieer moet word.
Corruption Watch, 'n nie-regeringsorganisasie, stel voor dat die afpersing van vroue vir seks as 'n misdaad klassifiseer word. Dit sluit voorvalle in waar "onderwysers seks in ruil vir eksamenpunte vereis".